Document ID: 32011R0410

IZVEDBENA UREDBA KOMISIJE (EU) št. 410/2011
z dne 27. aprila 2011
o spremembi Uredbe (ES) št. 259/2008 o podrobnih pravilih za uporabo Uredbe Sveta (ES) št. 1290/2005 glede objavljanja informacij o upravičencih do sredstev iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (1) in zlasti točke 8b člena 42 Uredbe,
po posvetovanju z evropskim nadzornikom za varstvo podatkov,
ob upoštevanju naslednjega:
(1)
V sodbi v združenih zadevah C-92/09 in C-93/09 (2) glede obveznosti objave informacij o upravičencih do sredstev iz kmetijskih skladov je Sodišče Evropske unije sklenilo, da objava osebnih podatkov fizičnih oseb, ne da bi se ob tem opravilo razlikovanje glede na ustrezna merila, kot so obdobja, v katerih so prejemali sredstva, pogostost ali vrsta in višina sredstev, ni sorazmerna. Sodišče je tudi presodilo, da so zadevne določbe neveljavne. Ob upoštevanju interesa fizičnih oseb, da se njihovi osebni podatki varujejo, je zaradi uskladitve različnih ciljev obveznosti objave informacij o upravičencih do sredstev iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP), kakor jo določa Uredba Komisije (ES) št. 259/2008 (3), primerno, da se ta obveznost ne uporablja za fizične osebe.
(2)
Zaradi preglednosti je treba torej Uredbo Komisije (ES) št. 259/2008 ustrezno uradno spremeniti, dokler Evropski parlament in Svet ne bosta sprejela nove ureditve, ki bo upoštevala pripombe Sodišča.
(3)
Ukrepi iz te uredbe so v skladu z mnenjem Odbora za kmetijske sklade -
SPREJELA NASLEDNJO UREDBO:
Člen 1
Člen 1 Uredbe (ES) št. 259/2008 se spremeni:
1.
odstavek 1 se spremeni:
(a)
uvodni stavek se nadomesti z naslednjim:
„1. Objava iz člena 44a Uredbe (ES) št. 1290/2005 vsebuje naslednje informacije v zvezi z upravičenci, ki so pravne osebe:“;
(b)
točka (a) se črta;
(c)
točki (b) in (c) se nadomestita z naslednjim:
„(b)
celotno uradno ime, kakršno je registrirano, kadar so upravičenci pravne osebe z avtonomno pravno osebnostjo v skladu z zakonodajo zadevne države članice;
(c)
celotno ime združenja, kakršno je registrirano ali drugače uradno priznano, kadar so upravičenci združenja pravnih oseb brez lastne pravne osebnosti;“;
2.
odstavek 2 se nadomesti z naslednjim:
„2. Države članice lahko za pravne osebe objavijo informacije, ki so podrobnejše od tistih iz odstavka 1.“.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. aprila 2011

Labels: 12
15
6